Da Domusbutikken skulle bygges ut og bli kjøpesenter, bestemte arkitekten seg for at fasaden skulle se ut som ei typisk Rørosgate. Og prosjektet vekker begeistring i Bergstaden.

– Gøøørbra! Det ser jo ut som en gate, og ikke et kjøpesenter, sier en rørosing.

– Veldig flott. Samme takvinkel som husene ellers og farger valgt med omhu, sier en annen.

«– Er leilighetene til salgs?»

Daglig leder for Domus på Røros, Terje Danielsen, forteller at forventningene blant folk ikke var veldig store før den storstilte utbyggingen.

– Mange var skeptiske, men nå får vi masse skryt, sier han.

Fasaden kan tydeligvis også villede selv innfødte rørosinger, for Danielsen har fått flere spørsmål om leilighetene er til salgs.

– Tror du dette bygget vil slå positivt ut for varehusets omsetning?

– Ja, det tror jeg. Og innvendig er det jo et topp moderne kjøpesenter.

Den første butikken i det nye kjøpesenteret åpner 15. november. Foto: Robert Holm/Arbeidets Rett

God dialog med Riksantikvaren

Varehussjefen sier de har hatt en god dialog med Riksantikvaren hele veien, og at det har vært alfa og omega for dem.

– Vi er kjempefornøyde med gatebildet slik det fremstår nå.

Lokalhistoriker og medeier i firmaet som har stått for utbygginga, Ole Jørgen Kjellmark, er veldig fornøyd med det de har fått til.

– Vi har forsøkt å beholde stilen og proposjonene til tradisjonelle Røroshus. Hvis noen ser bilder fra denne nye gata vil de se at dette er Røros.

Folk i Bergstaden er fornøyde med å ha fått en helt ny Rørosgate. Foto: Bjørn Solli / NRK

– Bygget tar hensyn

Tidligere kulturminneforvalter på Røros, Torbjørn Eggen, er også svært glad for den nye fasaden på kjøpesenteret.

– Arkitekten har tatt innover seg at det nye bygget skal speile omgivelsene. Bygget er ikke brautende, men tar hensyn til den tradisjonelle bebyggelsen, sier han.

Eggen sier det er brukt tid på å skjønne miljøet det nye bygget skulle inn i.

– Arkitekten har rusla rundt i gatene og sett på detaljer som vindusomramming, maling og hvordan husene står sammen.